Roald Dahl

Roald Dahl (13. syyskuuta 1916 Llandaff, Wales – 23. marraskuuta 1990 Oxford, Englanti) oli brittiläinen kirjailija, runoilija, käsikirjoittaja ja hävittäjälentäjä. Dahl kirjoitti elämänsä aikana 19 lastenkirjaa, yhdeksän novellikokoelmaa ja useita elokuva- ja televisiokäsikirjoituksia. Dahlin tunnetuimpia kirjoja ovat Jali ja suklaatehdas sekä Matilda.

Dahl kirjoitti niin lapsille kuin aikuisillekin, ja hänen kirjallisen tyylinsä ominaispiirre oli musta huumori. Tyypillisimmillään Dahlin lastenkirjat kerrotaan yleensä tarinan protagonistina toimivan hyveellisen lapsen näkökulmasta, jolloin yleensä tarinan antagonistin roolin omaksuvat aikuiset, jotka joko vihaavat tai muuten vain kohtelevat huonosti lapsia, ja toisinaan tarinoissa voi löytyä vähintään yksi "hyvä" aikuinen puolustamassa nuorta päähenkilöä. Näiden perushahmojen on arveltu olevan viittaus Dahlin huonoihin kokemuksiin sisäoppilaitoksissa.

Dahlin tuotannosta on tehty elokuva-, televisio- ja näytelmäsovituksia. Esimerkiksi Alfred Hitchcock ohjasi Alfred Hitchcock esittää -sarjaan neljä Dahlin novelliin "Man from the South" perustuvaa jaksoa. Jali ja suklaatehdas on kahden elokuvan käsikirjoituksen pohjana: 1971 ja 2005. Dahl laati myös Ian Flemingin kirjojen pohjalta käsikirjoitukset elokuviin Chitty Chitty Bang Bang ja James Bond -elokuvaan Elät vain kahdesti.

Elämä ja ura
Roald Dahl syntyi Walesin Llandaffissa norjalaisille vanhemmille. Roald Dahlin isä Harald ja Roaldin vanhempi sisko Astri kuolivat, kun Roald oli kolmivuotias. Perheen piti myydä koruja, jotta Roaldin koulunkäynti saatiin maksettua; tosin nuorena vietetyt ajat Llandaffin katedraalikoulussa olivat Dahlin mukaan todella epämukavia. Täytettyään 18 vuotta Dahl lähti tutkimusmatkalle Newfoundlandiin. Hän pestautui Shellin palvelukseen ja työskenteli Lontoossa ja Dar es Salaamissa.

Dahl palveli toisessa maailmansodassa hävittäjälentäjänä. Hän osallistui taisteluihin Libyassa, Kreikassa ja Syyriassa ja saavutti Hawker Hurricane -hävittäjillä lentäessään hävittäjä-ässän nimitykseen tarvittavat viisi ilmavoittoa. Alle kuukauden kuluttua hänen lentäjän uransa alusta hänen koneensa putosi Libyan autiomaahan. Pakkolaskussa hän sai kallonmurtuman sekä vammoja selkärankaan ja lantioon, minkä lisäksi hän menetti näkökykynsä kuukaudeksi kasvojensa turpoamisen vuoksi. Hän aloitti kirjoittamisen toipilasaikanaan ja julkaisi novelleja lehdissä. Hänen ensimmäinen lastenkirjansa The Gremlins ilmestyi 1943.

Dahl oli 1953–1983 naimisissa yhdysvaltalaisen näyttelijän Patricia Nealin kanssa, ja he saivat viisi lasta. Roaldin vanhin tytär Olivia kuoli tuhkarokon aiheuttamaan aivotulehdukseen. Poika Theo sai aivovamman, kun taksi törmäsi lastenvaunuihin. Patricia sairastui vakavasti ja kertoi myöhemmin muistelmissaan, miten uhrautuvasti Roald hoiti häntä. Avioliitto kuitenkin päättyi, kun Patricia sai selville, että Roaldilla oli suhde Patrician 22 vuotta nuoremman ystävättären kanssa. Roald meni tämän kanssa naimisiin samana vuonna 1983.

Kirjailijanuransa ohella Dahl kasvatti karjaa ja vinttikoiria.

Dahlin tiedettiin suhtautuneen usein varauksella kirjojensa pohjalta tehtyihin elokuvasovituksiin, mikäli niissä otettiin liikaa taiteellisia vapauksia. Tunnetuin esimerkki näistä on Mel Stuartin ohjaama musikaalielokuva Jali ja suklaatehdas (1971), johon Dahl sanoi olevansa "hyvin pettynyt", koska hänen mielestään "elokuvan tarina painottui liikaa Villi Vonkka -hahmoon eikä niinkään päähahmoksi tarkoitettuun Jaliin".Liz Buckingham, trustee for the Roald Dahl Museum, quoted in Tom Bishop: Willy Wonka's Everlasting Film Plot, BBC News. Viitattu 23.11.2021.

Dahl kuoli vuonna 1990. Hänen kuolinsyykseen on mainittu leukemia ja määrittelemätön infektio.

Kirjojen sensurointi
Vuonna 2023 Dahlin teosten uudet englanninkieliset painokset herättivät keskustelua kirjojen sensuroinnista. Brittikustantaja oli muokannut teosten loukkaavaksi katsottuja termejä neutraalimpaan muotoon. Asiaa kritisoivat muun muassa kirjailija Salman Rushdie ja Britannian pääministeri Rishi Sunak. Myös kuningatarpuoliso Camilla otti kantaa kirjailijoiden sananvapauden puolesta. Julkisen keskustelun myötä kustantamo ilmoitti julkaisevansa teokset myös alkuperäisessä muodossaan.

 Suomennetut teokset 
Aikuisille









 Lapsille 
 Jaakko ja jättipersikka (James and the Giant Peach, 1961), suomentanut Kimmo Pietiläinen, Arthouse 1995
 Jali ja suklaatehdas, suom. Aili Nissinen, Otava 1971, uudistettu suomennos nimellä Sulo ja suklaatehdas, Otava 1998 (Charlie and the Chocolate Factory, 1964)
 Taikasormi (Magic Finger, 1966) suom. Päivi Heininen, Art House, 1998 
 Kekseliäs kettu (Fantastic Mr. Fox, 1970) suom. Panu Pekkanen, WSOY, 1999 
 Jali ja lasihissi (Charlie and the Great Glass Elevator, 1971) suom. Päivi Heininen, Art House, 2000 
 Iskä ja Danny maailmanmestari (Danny, the Champion of the World, 1975) suom. Päivi Heininen, Art House, 1999 
 Suunnattoman suuri krokotiili (The Enormous Crocodile, 1976) suom. Panu Pekkanen, WSOY, 1978 
 Nilviöt (The Twits, 1980) suom. Sami Parkkinen, Art House, 1991 
 Ilmarin ihmelääke (George's Marvelous Medicine, 1981) suom. Asser Korhonen ja Antti Mäkinen, Art House, 1989 
 Tautisia tarinoita (Revolting Rhymes, 1982) suom. Kimmo Pietiläinen, Art House, 1996 
 Iso kiltti jätti (BFG, 1982) suom. Tuomas Nevanlinna, Art House, 1989 
 Kuka pelkää noitia (The Witches, 1983) suom. Sami Parkkinen, Art House, 1990 
 Kirahvi, Kaani ja minä (The Giraffe and the Pelly and Me, 1985) suom. Kimmo Pietiläinen. Art House, 1996 
 Matilda (Matilda, 1988) suom. Eeva Heikkinen. WSOY, 1990. 
 Annok iplik (Esio Trot, 1990) suom. Sami, Art House, 1993 
 Riimihärkää muusilla (Rhyme Stew, 1982) suomentanut. Tuomas Nevanlinna, Art House, 2001 



 Lähteet 

 Kirjallisuutta 



 Aiheesta muualla 

 Roald Dahlin virallinen verkkosivusto 

*
Luokka:Seulonnan keskeiset artikkelit
Luokka:Vuonna 1916 syntyneet
Luokka:Vuonna 1990 kuolleet